2019. gada 2. jūlijā Rīkojums Nr. 324

Rīgā (prot. Nr. 31 38. §)

**Par Siguldas novada pašvaldības nekustamā īpašuma pārņemšanu valsts īpašumā**

1. Saskaņā ar Publiskas personas mantas atsavināšanas likuma 42. panta otro daļu un 43. pantu un Meža likuma 4. panta otro daļu pārņemt bez atlīdzības valsts īpašumā un nodot Zemkopības ministrijas valdījumā Siguldas novada pašvaldības īpašumā esošo nekustamo īpašumu "Silciema ceļš" (nekustamā īpašuma kadastra Nr. 8042 002 0250) – zemes vienību (zemes vienības kadastra apzīmējums 8042 002 0249) 2,28 ha platībā un ar to saistītās inženierbūves (būvju kadastra apzīmējumi 8042 002 0249 002 un 8042 002 0249 004) – Allažu pagastā, Siguldas novadā (turpmāk – nekustamais īpašums).

2. Zemkopības ministrijai šā rīkojuma 1. punktā minēto nekustamo īpašumu:

2.1. izmantot valsts meža apsaimniekošanas un aizsardzības funkcijas īstenošanai;

2.2. bez atlīdzības nodot Siguldas novada pašvaldībai, ja tas vairs netiek izmantots šā rīkojuma 2.1. apakšpunktā minētās funkcijas īstenošanai.

3. Zemkopības ministrijai, nostiprinot zemesgrāmatā īpašuma tiesības uz šā rīkojuma 1. punktā minēto nekustamo īpašumu:

3.1. norādīt, ka īpašuma tiesības nostiprinātas uz laiku, kamēr Zemkopības ministrija nodrošina šā rīkojuma 2.1. apakšpunktā minētās funkcijas īstenošanu;

3.2. ierakstīt atzīmi par aizliegumu atsavināt nekustamo īpašumu un apgrūtināt to ar lietu tiesībām.

Ministru prezidenta vietā –

Ministru prezidenta biedrs,

aizsardzības ministrs A. Pabriks

Zemkopības ministrs,

kultūras ministra

pienākumu izpildītājs K. Gerhards